**Marta Macho Stadler**, nada en Bilbao, 9 de setembro de 1962, é unha matemática e divulgadora científica española. É profesora de Xeometría e Topoloxía na Universidade do País Vasco e especialista en Teoría Xeométrica de Foliacións e Xeometría non conmutativa. É tamén editora do espazo dixital *Mujeres con Ciencia* da Cátedra de Cultura Científica polo que recibiu varios premios, entre eles o Premio Emakunde de Igualdade 2016.

Traxectoria
-----------

Licenciouse en Matemáticas pola Universidade do País Vasco en 1985 e foi contratada como profesora colaboradora no Departamento de Matemáticas desa mesma universidade. En 1987 comezou a traballar co Dr. Gilbert Hector da Universidade Claude Bernard de Lión e alí se doutorou en 1996 coa tese *Isomorphisme de Thom pour les feuilletages presque sans holonomie* (Isomorfismo de Thom para as foliacións case sen holonomía). Traballa como profesora agregada de Xeometría e Topoloxía da UPV/EHU. Entre os seus temas de investigación está a teoría xeométrica de foliacións.

Imparte docencia en Topoloxía e Ampliación de Topoloxía no Grao de Matemáticas (terceiro e cuarto curso) na Facultade de Ciencia e Tecnoloxía da UPV/EHU. Tamén imparte un curso de Topoloxía Alxebraica no mestrado universitario en Modelización e Investigación Matemática, Estatística e Computación (MATG6) e a materia optativa *Las Matemáticas en la vida cotidiana: sociedad y cultura* nas Aulas da Experiencia de Biscaia da UPV/EHU.

### Divulgación científica

As súas actividades de divulgación comezaron en 1999, cando colaborou na organización dun ciclo de conferencias titulado *Un Paseo por la geometría,* actividade que levou a cabo durante dez cursos académicos. Durante a súa traxectoria como divulgadora científica salienta o traballo para facer visíbel o papel das mulleres no mundo científico.

Foi membro da Comisión de Mulleres da Real Sociedade Matemática Española (RSME) e participa en diversos espazos sociais para potenciar a conexión entre a ciencia e a sociedade civil.

Un dos temas que centran o seu labor de divulgación científica é a presenza das matemáticas na literatura o que a levou a estudar o contido científico e a estrutura matemática de textos na novela, a historieta, a poesía e as pezas teatrais. É a responsábel das seccións de *Literatura y Matemáticas* e de *Teatro y Matemáticas* no portal DivulgaMAT da RSME. Participa desde hai anos en diversas actividades en centros culturais ou de ensino, tentando chegar tanto a estudantes como ao público en xeral e colabora en diferentes blogs, como: ZTFNews.org (Facultade de Ciencia e Tecnoloxía, UPV/EHU) e *Cuaderno de Cultura Científica* (Cátedra de Cultura Científica, UPV/EHU). Tamén coordina o ciclo *Ellas hacen ciencia* que acolle cada ano a biblioteca Bidebarrieta de Bilbao.

Desde 2010 forma parte da Comisión para a Igualdade da Facultade de Ciencia e Tecnoloxía da Universidade do País Vasco, e desde 2015 é membro do seu Consello de Cooperación. Doutra banda, desde 2011 é membro da Asociación de Mujeres Investigadoras y Tecnólogas.

Desde a súa creación o 8 de maio de 2014 é editora e impulsora do espazo dixital *Mujeres con ciencia* da Cátedra de Cultura Científica da Universidade do País Vasco dedicado á difusión do papel das mulleres na ciencia e á visibilidade dos seus traballos tanto das pioneiras como das científicas actuais ademais dos aspectos transversais á ciencia e os nesgos de xénero na ciencia.

En 2015 recibiu o Premio Igualdade da Universidade de Alacant polo seu traballo divulgativo e accións a favor da visibilización das achegas das mulleres científicas no progreso social e a medalla da Real Sociedade Matemática Española, polo seu labor de divulgación das matemáticas, polo seu compromiso coa igualdade e por tender pontes entre o profesorado de matemáticas de diferentes niveis educativos.

En novembro de 2016 outorgóuselle o Premio Emakunde á Igualdade en recoñecemento á súa traxectoria de divulgación e promoción do coñecemento científico entre as mulleres aplicando a perspectiva de xénero ademais de recoñecer a súa participación en comisións científicas e académicas para promover a igualdade de mulleres e homes na universidade. O premio, cunha dotación bruta de 14400 euros destinouno na súa totalidade a mulleres refuxiadas e vítimas da violencia de xénero que están a estudar na UPV/EHU.

É coautora de *Mujeres en la Ciencia*, unha guía didáctica sobre o papel das mulleres na historia da ciencia. Forma parte do Comité de Sabias da Cátedra de Feminismos 4.0 da Universidade de Vigo.

Premios e recoñecementos
------------------------

* 2015 Premio Igualdade da Universidade de Alacant.
* 2015 Medalla da Real Sociedad Matemática Española.
* 2016 Premio Emakunde á Igualdade.
* 2019 Ilustre de Bilbao, polo seu labor como divulgadora científica e por visibilizar o papel das mulleres na ciencia.

Publicacións
------------

* Topología general (2002) Universidade do País Vasco
* *Mujeres en la Ciencia. Guía didáctica sobre el papel de la mujer en la historia de la Ciencia* (2011). Coautora. Universidade do País Vasco.

Notas
-----

1. 1 2  "Marta Macho Stadler". *AMIT* (en castelán). 20 de outubro de 2016. Consultado o 3 de decembro de 2016.
2. 1 2  "Marta Macho: "Las mujeres alcanzaremos un lugar más destacado en la ciencia cuando se cambie el concepto actual de competitividad por el de colaboración" - Revista Emakunde Aldizkaria". *Revista Emakunde Aldizkaria* (en castelán). 15 de febreiro de 2016. Arquivado dende o orixinal o 03 de decembro de 2016. Consultado o 2 de decembro de 2016.
3. ↑  "Conferencia Marta Macho: Al otro lado del espejo. Literatura y matemáticas.9 de Noviembre a las 19:30. - IPES Mujeres y Feminismos" (en castelán). Arquivado dende o orixinal o 03 de decembro de 2016. Consultado o 3 de decembro de 2016.
4. ↑  "Mujeres con ciencia". *Mujeres con ciencia* (en castelán). Consultado o 22 de outubro de 2017.
5. ↑  "La Universidad de Alicante entregará su III premio Igualdad-UA a la profesora Marta Macho, de la Universidad del País Vasco". *web.ua.es* (en castelán). Universidad de Alicante. Consultado o 3 de decembro de 2016.
6. 1 2  "Real Sociedad Matemática Española - Resolución de la primera edición de las Medallas de la RSME". Arquivado dende o orixinal o 20 de decembro de 2016. Consultado o 3 de decembro de 2016.
7. ↑  "Marta Macho Stadler, medalla de la Real Sociedad Matemática - Visualización del contenido - Universidad del País Vasco - UPV/EHU". *www.ehu.eus* (en castelán). Consultado o 30 de setembro de 2017.
8. ↑  "La doctora en matemáticas Marta Macho, Premio Emakunde 2016". *Bizkaia - El Correo.com* (en castelán). 2 de decembro de 2016. Consultado o 3 de decembro de 2016.
9. 1 2  VV.AA. "Mujeres en la Ciencia. Guía didáctica sobre el papel de la mujer en la historia de la Ciencia" (PDF). Consultado o 3 de decembro de 2016.
10. ↑  Diario, Nós. "O Comité de Sabias fúndase no acceso igualitario ao eido dixital". *Nós Diario*. Consultado o 2021-03-21.
11. ↑  "Irekia - La doctora en matemáticas y responsable del blog "Mujeres con ciencia" Marta Macho, Premio Emakunde 2016". Arquivado dende o orixinal o 25 de xaneiro de 2020. Consultado o 3 de decembro de 2016.
12. ↑  "Emakunde entrega el Premio a la Igualdad a Marta Macho Stadler. Deia, Noticias de Bizkaia". Arquivado dende o orixinal o 06 de abril de 2017. Consultado o 6 de abril de 2017.
13. ↑  "El Lehendakari entrega a la doctora en matemáticas Marta Macho el Premio Emakunde a la Igualdad". 4 de maio de 2017. Consultado o 28 de abril de 2017.
14. ↑  "Bilbao.eus, InfoBilbao, News, EL AYUNTAMIENTO DE BILBAO ENTREGARÁ EL PRÓXIMO MARTES, DÍA 17, LOS NUEVOS TÍTULOS DE "ILUSTRES DE BILBAO 2019"". Consultado o 11 de decembro de 2019.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Marta Macho Stadler Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q27948547
* WorldCat
* VIAF: 87524489
* BNE: XX1743635
* ISNI: 0000 0000 6008 7401
* MGP: 53511
* MR: 117630
* ORCID: 0000-0002-0140-4088
* SUDOC: 188326251
* zbMATH: macho-stadler.marta

 |